
1. INTRODUCERE

La începutul anului 2007
, toate statele membre (cu excepţia Italiei, Maltei şi Austriei) aveau o strategie naţională în domeniul drogurilor, uneori însoţite de un plan de acţiune. În acel moment, erau în vigoare în Europa peste 35 de documente naţionale diferite de planificarea în domeniul drogurilor, acoperind perioade între 2 ani (planul de acţiune ceh) şi peste 10 ani (strategia naţională olandeză în domeniul drogurilor).

O tendinţă remarcabilă a ultimilor ani a fost trecerea de la un singur document naţional de planificare la adoptarea a două instrumente complementare: un cadru strategic şi un plan de acţiune. Această abordare, care permite o conceptualizare mai bună a obiectivelor pe termen scurt, mediu şi lung, este utilizată în prezent în aproape jumătate din statele membre ale UE, fiind chiar mai răspândită în cele care au aderat la UE în 2004 şi în 2007: opt dintre aceste 12 ţări dispun atât de o strategie în domeniul drogurilor, cât şi de un plan de acţiune.

Politica de combinare a unei strategii în domeniul drogurilor cu planuri de acţiune facilitează o definire mai detaliată a obiectivelor, acţiunilor, responsabilităţilor şi termenelor.

Unele ţări, printre care Cipru, Letonia şi România, au inclus procese detaliate de punere în aplicare în strategiile lor în domeniul drogurilor şi în planurile de acţiune. Această abordare, care este în vigoare de ceva timp în alte state membre (de exemplu, Spania, Irlanda, Regatul Unit), devine mai răspândită şi a fost pusă în aplicare şi în planul curent de acţiune al UE în domeniul drogurilor.

În anul 2006, au fost adoptate noi strategii sau planuri de acţiune în domeniul drogurilor în patru state membre (Grecia, Polonia, Portugalia, Suedia) şi în Turcia, precum şi în Regatul Unit, în Irlanda de Nord. În niciunul dintre aceste cazuri, exerciţiul în cauză nu a fost primul de acest gen şi în fiecare situaţie rapoartele naţionale menţionau faptul că noile documente de politică în domeniul drogurilor utilizaseră experienţa anterioară a altora. În anul 2007, în două state membre, Malta şi Austria, precum şi în Norvegia, a fost planificată adoptarea unor noi strategii în domeniul drogurilor, în timp ce în Republica Cehă, Estonia, Franţa şi Ungaria s-au pus în aplicare noi planuri de acţiune.

Reducerea consumului de droguri, în general, şi a consumului problematic de droguri, în special, este un obiectiv central al strategiilor în domeniul drogurilor şi al planurilor de acţiune naţionale în toate statele membre ale UE, în ţările candidate şi în Norvegia. Obiectivul de prevenire şi de reducere a riscurilor individuale şi colective cauzate de consumul de droguri este, de asemenea, comun tuturor ţărilor. O altă caracteristică comună este abordarea “cuprinzătoare”, prin care se leagă intervenţiile destinate să reducă oferta de droguri de cele destinate să reducă cererea de droguri. De asemenea, abordarea “echilibrată”, care urmăreşte să acorde prioritate atât reducerii ofertei, cât şi reducerii cererii, este larg răspândită. Toate aceste elemente fac parte şi din strategia UE în domeniul drogurilor.

Gama de substanţe psihoactive incluse în strategiile naţionale în domeniul drogurilor reprezintă un domeniu în care se identifică diferenţe notabile de la o ţară europeană la alta. Acest lucru poate fi văzut în noile documente adoptate în anul 2006. Dintre acestea, în special două tratează drogurile ilegale (Polonia, Portugalia), chiar dacă se fac anumite legături între strategiile în domeniul drogurilor şi cele în domeniul alcoolului/tutunului, două tratează drogurile ilegale şi alcoolul (Grecia, Irlanda de Nord – în Regatul Unit) şi unul (Turcia) tratează toate substanţele care creează dependenţă. În plus, Suedia a adoptat simultan două planuri de acţiune interconectate, unul împotriva alcoolului şi celălalt împotriva drogurilor ilegale. Acţiunile de integrare a politicilor privind drogurile legale, respectiv ilegale, au devenit evidente în anumite ţări de mai mulţi ani (de exemplu, Germania şi Franţa). Domeniul de aplicare al viitoarelor strategii în domeniul drogurilor şi posibila integrare a acestora în alte strategii de sănătate publică va rămâne, probabil, un subiect important pe parcursul anilor viitori.

Strategiile şi planurile de acţiune naţionale în domeniul drogurilor includ, în general, intervenţii în domeniile prevenirii, tratării şi reabilitării, al reducerii riscurilor şi al reducerii ofertei. Cu toate acestea, amploarea diferitelor intervenţii şi importanţa care li se acordă variază de la o ţară la alta. Acest fapt se poate explica prin diferenţele referitoare la amploarea şi caracteristicile problemei drogurilor, dar şi prin diversitatea politicilor sociale şi de sănătate din Europa. Resursele financiare, opinia publică şi cultura politică sunt, de asemenea, factori importanţi, şi se poate demonstra că ţările care au anumite caracteristici comune adoptă politici similare în domeniul drogurilor.

2. EVALUAREA PLANULUI UE DE ACŢIUNE ANTIDROG PENTRU PERIOADA 2005-2008 

Evaluarea Planului de acţiune antidrog la nivelul UE pentru perioada 2005-2008, precum şi eficientizarea politicilor UE în domeniul drogurilor a fost realizată, în august 2007, de Willy Bruggeman şi Katalin Szomor, experţi la Centrul de studii al conflictelor din Paris, la solicitarea Comisiei pentru libertăţi civile, justiţie şi afaceri interne din cadrul Parlamentului European.

În cuprinsul notei de evaluare se fac propuneri în ceea ce priveşte acţiunile viitoare la nivelul UE în domeniul drogurilor, ţinând seamă şi de datele primite prin canalul Europol şi de la Observatorul European pentru Droguri şi Toxicomanie (OEDT).

În decembrie 2004, Consiliul European a aprobat cea de-a doua Strategie antidrog la nivelul UE, pentru perioada 2005-2012, iar în iunie 2005 Consiliul a adoptat Planul de Acţiune antidrog la nivelul UE pentru perioada 2005-2008. Comisia va elabora rapoarte anuale privind stadiul implementării Planului de Acţiune şi a obiectivelor din acest plan, pentru a fi înaintate Consiliului. De asemenea, Comisia va efectua o evaluare de impact în 2008, în vederea propunerii unui al doilea Plan de acţiune pentru 2009-2012. Comisia va efectua în 2012 o evaluare finală a Strategiei şi a Planului de acţiune. Aceste evaluări nu se vor limita strict la Planul de acţiune, ci vor cuprinde, pe baza activităţii Centrului European de Monitorizare a Drogurilor şi Dependenţei de Droguri (EMCDDA) şi Europol, o viziune generală a evoluţiei situaţiei drogurilor în Europa.

Strategia europeană antidrog 2005-2012 face parte integrantă din “Programul Haga”, program multianual ce reprezintă una din marile linii de politică ale UE ce vizează intensificarea libertăţii, securităţii şi justiţiei în UE.

Obiectivele principale ale Strategiei europene antidrog pentru perioada 2005-2012 sunt:
· Obţinerea unui nivel de protecţie sanitară, bunăstare şi coeziune socială prin complementarizarea acţiunii statelor membre în domeniul prevenirii şi reducerii consumului de droguri, al dependenţei şi al consecinţelor dăunătoare ale drogurilor asupra sănătăţii şi societăţii.
· Având în vedere realizările UE şi valorile în ceea ce priveşte drepturile şi libertăţile fundamentale, asigurarea unui nivel ridicat de securitate, pentru populaţie, luând măsuri împotriva producţiei, traficului transfrontalier de droguri şi deturnării de precursori şi intensificând acţiunea de prevenire a infracţiunilor legate de droguri prin cooperare efectivă în cadrul unei abordări comune.

· Consolidarea mecanismelor de coordonare a UE pentru a garanta că măsurile adoptate la nivel naţional, regional şi internaţional sunt complementare şi contribuie la eficientizarea politicilor drogurilor în cadrul UE şi la cea a relaţiilor cu alţi parteneri internaţionali. Acest ultim fapt necesită o poziţie europeană mai clar identificabilă în forurile internaţionale, cum sunt Naţiunile Unite şi organismele sale specializate, care să reflecte poziţia dominantă a UE ca promotor în acest domeniu.

Strategia se axează pe cele două dimensiuni principale ale politicii antidrog: reducerea cererii şi reducerea ofertei. De asemenea, cuprinde diverse aspecte care se intersectează: 1) coordonarea; 2) cooperarea internaţională şi 3) informarea, cercetarea şi evaluarea.

Planul de scţiune conţine obiective ambiţioase, dar este în concordanţă cu gravitatea problemelor cu care se confruntă cetăţenii Uniunii Europene. Respectă principiile subsidiarităţii şi proporţionalităţii şi oferă numeroase oportunităţi pentru acţiunile locale, regionale, naţionale şi transnaţionale, încurajându-i în acelaşi timp pe toţi participanţii la acţiuni să examineze în ce mod aceste acţiuni se pot sprijini reciproc şi pot contribui la realizarea obiectivelor din Strategia UE împotriva drogurilor.

2.1   Coordonarea 

Acest capitol cuprinde 6 obiective (obiectivele 1-6): 

Obiectivul 1: asigurarea unei abordări echilibrate şi multidisciplinare;
Obiectivul 2: coordonarea eficientă la nivelul UE şi la cel naţional;
Obiectivul 3: intensificarea participării societăţii civile;
Obiectivul 4: coordonarea eficientă în cadrul Consiliului;
Obiectivul 5: includerea sistematică a politicii în materie de droguri în relaţiile şi acordurile cu terţe ţări;
Obiectivul 6: asigurarea unor reuniuni periodice pentru asigurarea coordonării la nivelul UE.

Coordonarea reprezintă cheia pentru a stabili şi a conduce o strategie de succes împotriva drogurilor. 

O coordonare eficientă este necesară atât la nivel naţional, cât şi comunitar. 

Coordonarea acţiunilor şi politicilor privind drogurile la nivelul UE se face prin intermediul Grupului orizontal împotriva drogurilor (GHD), ca forum principal al Consiliului.

Planul de acţiune recomandă urmărirea prioritară şi sistematică a politicilor privind drogurile în deplină corelaţie cu acţiunile aprobate la nivelul statelor membre.

În egală măsură este necesară numirea unui coordonator pentru lupta împotriva drogurilor, în interiorul statelor membre şi al Comisiei, participarea mai activă a societăţii civile, precum şi adoptarea unui Program naţional în acord cu Strategia şi Planul de acţiune al Uniunii Europene.

Mecanismele naţionale de coordonare  împotriva drogurilor sunt factori determinanţi în ceea ce priveşte eficienţa luptei de prevenire şi combatere a consumului de stupefiante, de aceea următoarele probleme necesită o atenţie particulară:
· Autorităţile naţionale responsabile cu coordonarea acţiunilor şi politicilor privind drogurile vor contribui la implementarea practică a Planului de acţiune UE în contextul implementării programelor naţionale.

· Comisiile naţionale însărcinate cu lupta pentru prevenirea şi combaterea consumului de droguri trebuie să aibă în componenţa lor reprezentanţi din ministere şi alte instituţii abilitate în domeniul reducerii cererii şi ofertei, controlului drogurilor cu destinaţie medicală, precum şi reprezentanţi din domeniul cercetării medicale şi ai societăţii civile implicaţi în domeniul prevenirii şi combaterii consumului de droguri.

· Existenţa capacităţii operaţionale şi a sistemelor informatice ce conţin date reactualizate, corecte şi fiabile.

2.2   Reducerea cererii

Acest capitol cuprinde 11 obiective (obiectivele 7-17).
Obiectivul 7: îmbunătăţirea accesibilităţii şi eficienţei măsurilor de reducere a cererii de droguri;

Obiectivul 8: îmbunătăţirea accesului la programe de prevenire în mediul şcolar, precum şi îmbunătăţirea eficienţei acestora, în conformitate cu legislaţia naţională;

Obiectivul 9: instituirea, dezvoltarea şi îmbunătăţirea unei preveniri selective şi a unor noi moduri de acces la grupurile-ţintă, de exemplu utilizând diferite medii de comunicare şi noile tehnologii de informaţie;

Obiectivul 10: îmbunătăţirea metodelor de depistare timpurie a factorilor de risc şi intervenţia timpurie;

Obiectivul 11: asigurarea disponibilităţii şi a accesului la programe specifice şi diversificate de tratament şi reabilitare;

Obiectivul 12: îmbunătăţirea calităţii serviciilor de tratament;

Obiectivul 13: continuarea dezvoltării unor alternative în penitenciare pentru toxicomani şi a unor servicii în materie de droguri pentru deţinuţi, respectând legislaţia naţională;

Obiectivul 14: prevenirea riscurilor medicale asociate consumului de droguri;

Obiectivul 15: disponibilitatea şi accesul la serviciile de reducere a riscurilor asociate;

Obiectivul 16: prevenirea răspândirii HIV/SIDA, a hepatitei de tip C şi a altor boli şi infecţii transmisibile prin sânge;

Obiectivul 17: reducerea mortalităţii asociate consumului de droguri.
Reducerea cererii de droguri este definită ca o politică ce urmăreşte rezultate concrete şi identificabile, cum sunt: informarea, prevenirea precoce a riscurilor, intervenţia rapidă, tratamentul, reabilitarea şi reintegrarea socială.

Reducerea riscurilor desemnează ansamblul de strategii menite să limiteze riscurile, precum şi prejudiciile medicale şi sociale generate de consumul de droguri atât la nivel individual, familial şi local, cât şi 

comunitar, – de exemplu prevenirea HIV/SIDA, a hepatitei C şi tuberculozei – diminuându-se în acest fel rata mortalităţii cauzată de consumul de droguri.

Recomandările, directivele şi normele prin care se pun în aplicare măsurile de prevenire, tratament şi reducere a riscurilor şi a epidemiologiei cu privire la droguri sunt elaborate în cadrul organizaţiilor internaţionale şi a reuniunilor competente cum sunt: Grupul Pompidou al Consiliului Europei
, Comisia Naţiunilor Unite cu privire la Droguri şi Narcotice, Organizaţia Mondială a Sănătăţii (OMS), Agenţia ONU pentru SIDA (ONUSIDA), Organizaţia Internaţională a Muncii (OIM), Observatorul European pentru Droguri şi Toxicomanie (OEDT), reţeaua Punctelor Naţionale Focale Reitox
, precum şi reţelele şi instituţiile profesionale (reţeaua europeană a institutelor de medicină legală, Comitetul experţilor privind dependenţa de droguri al OMS, reţeaua ONG-urilor – reţeaua de reducere a riscurilor în Europa Centrală şi de Est).

În perioada în care se derulează Planul de acţiune este necesară cooperarea între reţelele şi organismele profesionale, cooperare ce trebuie să fie consolidată. 

La nivel naţional, organismele profesionale (asociaţiile de psihiatrii, psihologi, epidemiologi, educatori) joacă un rol foarte important în ceea ce priveşte punerea în aplicare a directivelor ce reglementează domeniul drogurilor şi al reducerii consumului acestora.

În ceea ce priveşte Obiectivul 7 al acestui capitol, în nota de evaluare se fac următoarele propuneri:
· Rata proiectelor evaluate trebuie să fie considerabil ridicată, mai ales, datorită eforturilor naţionale, îndeosebi în noile state membre ale UE.

· Studiile realizate de către OEDT cu privire la utilizarea drogurilor şi percepţia riscurilor asociate consumului de droguri în rândul populaţiei şi în şcoli pot fi completate şi de studii independente.

· Anchetele Eurobarometru cu privire la schimbările de atitudini sau comportamente de-a lungul timpului reprezintă un indicator informativ extrem de util în evaluarea strategiilor privind drogurile.
În ceea ce priveşte Obiectivul 8, prevenirea consumului de droguri în şcoli este o problemă prioritară în Strategia europeană şi naţională, cu atât mai mult cu cât eficienţa ei depinde de foarte mulţi factori. 

Proiectele privind promovarea sănătăţii prin educaţie sanitară constituie instrumente utile pentru încurajarea unui stil de viaţă sănătos.

Propunerile care se fac în nota de evaluare cu privire la obiectivul 8 se referă la:
· Realizarea unui studiu independent, în special în noile state membre UE, cu privire la domeniul prevenirii şi luptei împotriva drogurilor în şcoli prin examinarea multiplelor sale faţete, cum sunt: disponibilitate, tip, opţiuni, discernământ, finanţare şi realităţi cotidiente.

· Examinarea eficienţei Sistemului de schimb de informaţii privind reducerea cererii de droguri (EDDRA), dar şi a indicatorilor de performanţă, de exemplu “procentajul elevilor care au beneficiat de obiectivele Planului de acţiune”.

În ceea ce priveşte Obiectivul 9, în nota de evaluare se fac următoarele propuneri:
· Realizarea unei mai bune colaborări cu următoarele instituţii: Grupul Pompidou al Consiliului Europei, Oficiul Naţiunilor Unite pentru lupta împotriva drogurilor şi altor infracţiuni majore (ONUDC), OIM, OMS. De asemenea, trebuie să existe o bună colaborare cu reţelele profesionale internaţionale abilitate, înţelegând prin aceasta exploatarea celor mai noi metode şi informaţii disponibile cu privire la prevenţia selectivă.

· Realizarea de proiecte independente ce vizează cartografierea iniţiativelor şi a realizărilor ONG-urilor pot fi foarte utile pentru recalibrarea informaţiilor primite prin Punctele focale naţionale, îndeosebi în noile state membre ale UE. 

În legătură cu Obiectivul 10, propunerile care se fac în nota de evaluare sunt:
· În momentul evaluării Planului de acţiune în 2008, o atenţie deosebită trebuie acordată ratei de implicare în aceste activităţi (date statistice complete şi fiabile) şi de asemenea volumului fondurilor ce sunt destinate acestui tip de activităţi.

· Realizarea de proiecte independente ce vizează cartografierea iniţiativelor şi a realizărilor ONG-urilor pot fi foarte utile pentru recalibrarea informaţiilor primite de la Punctele focale, dar şi de la OEDT.

În ceea ce priveşte Obiectivul 11, propunerile care se fac sunt următoarele:
· Cu ocazia evaluării Planului de acţiune în 2008, trebuie realizat un studiu comparativ (2004-2008), cu scopul de a observa creşterea capacităţilor instituţiilor responsabile cu tratamentele, reabilitarea şi reinserţia socială, îndeosebi în noile state membre.

· Extinderea serviciilor de consiliere şi îngrijire acordate grupurilor de risc şi familiilor acestora.

Propunerile care se fac în nota de evaluare cu privire la Obiectivul 12 au în vedere următoarele probleme:
· Evaluarea Planului de acţiune din 2008 trebuie realizată şi de o echipă biomedicală cu scopul de a aprecia practicile europene de tratament, aşadar, atât lacunele, cât şi capacităţile instituţionale. Această anchetă poate constitui o bază solidă pentru dezvoltarea ulterioară a Planului de acţiune antidrog 2009-2012 la nivelul UE.

· Atât tratamentul biomedical, cât şi terapiile cognitiv-comportamentale trebuie să ocupe un loc primordial şi pe timpul derulării celui de-al doilea Program de acţiune, 2009-2012.

În ceea ce priveşte Obiectivul 13, în nota de evaluare se face următoarea propunere:

· Acest domeniu necesită o atenţie specială cu ocazia evaluării din 2008, atenţie ce se traduce, mai ales la nivelul noilor state membre UE, prin investiţii la nivel naţional şi prin finanţări ale proiectelor din partea UE.

Propunerile ce vizează Obiectivul 14 sunt următoarele:
· Cu ocazia evaluării din 2008 a Planului de acţiune trebuie realizat un studiu independent, în special în noile state membre UE, referitor la modul în care se realizează testele de laborator, campaniile de depistare a virusului HIV/SIDA, hepatitei C şi a tuberculozei.

· Prevenţia prin educaţie sanitară trebuie să aibă în vedere şi formarea de personal specializat, precum şi calitatea materialelor şi a aparaturii necesare pentru depistarea infecţiilor cu transmitere sexuală şi a altor maladii infecţioase asociate consumului de droguri intravenos.

· Intensificarea eforturilor, mai ales în fiecare din noile state membre UE, pentru implementarea Programului “Extinderea capacităţii de consiliere şi testare voluntară” (VCT) prin finanţare naţională şi internaţională, ce constă în promovarea testării HIV cu consiliere în rândul populaţiei generale.

· Asigurarea accesului populaţiei la programele educaţionale şi informaţionale.

În ceea ce priveşte Obiectivul 15, rapoartele anuale ale OEDT şi rapoartele naţionale din noile state membre ale UE includ date şi informaţii cu privire la serviciile de reducere a riscurilor asociate.

Pentru Obiectivul 16, în nota de evaluare se fac următoarele propuneri:
· Stabilirea de strategii potrivite pentru difuzarea informaţiilor biomedicale cu privire la hepatita C, HIV şi tuberculoză.

· Mărirea ratei de depistare a acestor afecţiuni în rândul toxicodependenţilor, a grupurilor aflate în situaţii de risc, în special a tinerilor.

· Asigurarea finanţării programelor de tratament împotriva HIV şi a hepatitei C, în special în noile state membre UE.

· Stabilirea de strategii care să permită disponibilitatea şi accesul la informare şi consiliere a persoanelor seropozitive. Aceste servicii sunt realizate de personal medical calificat, dar şi de voluntari. 

· Îmbunătăţirea cooperării dintre organismele internaţionale competente – OMS, ONUSIDA – şi grupurile de lucru din cadrul UE, Comisia naţională de luptă anti-sida, reţelele de experţi şi ONG-uri.

Cu privire la Obiectivul 17 se fac următoarele propuneri:
· Asigurarea finanţării din fonduri europene, în special pentru institutele de medicină legală din noile state membre UE, în vederea unei mai bune acoperiri a examenelor toxicologice privind cauzele şi numărul deceselor cauzate de consumul de droguri.

· Extinderea culegerii de date de către OEDT în ceea ce priveşte abuzul de medicamente psihoactive.

2.3   Reducerea ofertei

Acest capitol cuprinde 10 obiective (obiectivele 18-27).

Obiectivul 18: intensificarea şi dezvoltarea cooperării în domeniul aplicării legii între statele membre şi, când este cazul, cu Europol, Eurojust, terţe ţări şi organizaţii internaţionale în lupta împotriva producţiei şi traficului ilicit de droguri la nivel internaţional.

Obiectivul 19: reducerea producţiei şi traficului transfrontalier de heroină, cocaină şi canabis.

Obiectivul 20: reducerea fabricării şi furnizării de droguri de sinteză (STA: stimulente de tip amfetaminic).

Obiectivul 21: lupta împotriva activităţilor infracţionale grave în domeniul deturnării şi contrabandei cu precursori chimici, intensificând cooperarea între statele membre pentru sancţionarea acestora şi, dacă este cazul, cooperarea cu Europol, Eurojust, terţe ţări şi organizaţii internaţionale.

Obiectivul 22: prevenirea deturnării de precursori, în special a precursorilor de droguri sintetice importaţi în UE.

Obiectivul 23: abordarea infracţiunii de spălare a banilor şi a confiscării activelor acumulate în raport cu criminalitatea legată de droguri.

Obiectivul 24: examinarea posibilelor legături dintre producţia şi traficul de droguri şi finanţarea terorismului internaţional.

Obiectivul 25: intensificarea activităţii privind prevenirea criminalităţii legate de droguri.

Obiectivul 26: dezvoltarea de noi metode şi bune practici de luptă împotriva infracţiunilor legate de droguri şi prevenirea deturnării de precursori realizate cu ajutorul tehnologiei informaţiei.

Obiectivul 27: intensificarea pregătirii autorităţilor de aplicare a legii.

Producţia şi traficul de droguri rămâne principala activitate a grupurilor de criminalitate organizată în Uniunea Europeană. Reducerea ofertei şi a disponibilităţii în ceea ce priveşte drogurile ilicite rămân o componentă esenţială a luptei împotriva abuzului de stupefiante.

Obiectivul major este reprezentat de limitarea culturii, producţiei, traficului şi distribuţiei drogurilor.

Cu privire la Planul de acţiune 2005-2008, sunt semnalate următoarele concluzii:
· Planul de acţiune rămâne un instrument politic dinamic, însă mult prea ambiţios.

· Nu este necesară legalizarea consumului de droguri.

· Reglementările naţionale ale statelor membre nu sunt încă armonizate şi foarte des executarea strategiilor şi a planurilor de acţiune coresponzătoare lipseşte.

· Evaluările strategiilor naţionale se fac rar şi pentru cea mai mare parte a statelor membre sunt necomparabile.

· În particular, noile state membre au nevoie de mai mult timp, fiind necesare o mai mare uniformitate şi comparabilitate a datelor.

· Statele membre (în particular, instituţiile lor însărcinate cu aplicarea legii), Comisia, OEDT şi Europol trebuie să continue intensificarea utilizării optime a mijloacelor existente pentru colectarea datelor, care trebuie să fie de calitate, mai sistematică şi mai completă.

· Stabilirea unei liste consolidate de indicatori şi de instrumente de evaluare, necesare evaluării Strategiei UE cu privire la droguri şi a planurilor de acţiune, lipsa acestora putând să conducă la rezultate înşelătoare. Comisia a prezentat în 2006 o comunicare referitoare la acest subiect.

· Pentru cele mai multe acţiuni este dificil de măsurat progresele înregistrate la nivel naţional, existând o disponibilitate limitată a datelor, în particular în domeniul reducerii ofertei, dar şi din cazua lipsei uniformităţii şi comparabilităţii datelor.

· Este dificil să se prevadă modul în care va evolua domeniul traficului ilicit de droguri, în condiţiile în care este foarte mare impactul produs de procedeele de sinteză a drogurilor, de culturile hidroponice
 şi de laboratoarele clandestine de droguri.

· O cooperare şi o coordonare interinstituţională mai eficiente sunt necesare în interiorul fiecărui stat membru, între statele membre şi UE, dar şi în interiorul instituţiilor UE, cât şi între aceste instituţii. Este important de subliniat că la iniţiativa Eurojust şi a Europol, au fost organizate în 2007 două reuniuni, la care au participat Europol, Eurojust, Agenţia europeană pentru managementul cooperării operaţionale la frontierele externe (Frontex), Colegiul european de poliţie (Cepol), Comisia şi Secretariatul general al celui de-al treilea pilon
.

· Este necesară continuarea reuniunilor bianuale ale Coordonatorilor naţionali cu privire la droguri şi concentrarea pe punerea în aplicare a Planului de acţiune.

· Coordonarea cu celelalte grupuri ale Consiliului (în special afaceri externe, sănătate, vămi, cooperarea poliţiei) este o problemă ce trebuie tratată cu ocazia fiecărei reuniuni a GHD.

· Executarea strategiilor şi punerea în aplicare a Planului de acţiune cu privire la problematica drogurilor trebuie să aibă în vedere şi experienţa acumulată de către Echipele comune de anchetă (ECE). 

· Consultarea societăţii civile cu privire la problemele apărute în domeniul drogurilor, potrivit cu Cartea Verde a Comisiei Europene în această materie, trebuie să adauge o valoare adăugată exerciţiului de supraveghere a combaterii drogurilor şi traficului ilicit de droguri, făcându-l mai transparent.

În ceea ce priveşte Europol, ca organizaţie ce se ocupă de aplicarea legii în cadrul UE şi care operează cu informaţiile referitoare la criminalitate, acesta are un rol deosebit de important la îmbunătăţirea eficacităţii şi cooperării dintre autorităţile competente din statele membre în ceea ce priveşte prevenirea şi combaterea tututor formelor grave de criminalitate internaţională organizată.

Europol a început să-şi desfăşoare activitatea la data de 1 iulie 1999, iar în anul 2007, mandatul său a fost prelungit prin intermediul a trei protocoale care permit Europol să solicite alături de ECE deschiderea unei anchete în statele membre ale UE.

Europol furnizează pentru UE o infrastructură centrală în materie de schimb de informaţii, de asemenea, participă la coordonarea şi analiza acestora, la schimbul de cunoştinţe de specialitate, de expertiză şi de inteligenţă strategică – Evaluarea europeană a ameninţării privind criminalitatea organizată (EMCO). EMCO joacă un rol important în facilitarea determinării priorităţilor la nivelul Consiliului în materie de justiţie, libertate şi securitate. 

Funcţionarea Europol are la bază un sistem de informare Europol (SI) pe baza căruia sunt obţinute informaţiile cele mai complete din partea tuturor statelor membre. 

Pe portalul Intranet al Europol s-au dezvoltat noi funcţionalităţi şi au apărut soluţii pentru accesul la Sistemul Informatic Schengen (SIS).

Pentru viitor, Europol trebuie să dezvolte mai mult mecanismele de informare cu privire la infracţiunile legate de droguri, concentrându-se îndeosebi asupra infracţiunilor săvârşite cu violenţă, precum şi dezvoltarea Sistemului de detectare precoce cu privire la substanţele psihoactive şi a Sistemului Europol de comparare a laboratoarelor ilicite (EILCS).

Raportul anual al Europol asupra proiectelor şi a planurilor de acţiune include şi sprijinul în materie de analiză şi expertiză în domeniul drogurilor sintetice, raportul fiind recunoscut ca având un rol primordial în cooperarea poliţienească la nivelul UE.

Europol în colaborare cu OEDT susţine activ politicile globale cu privire la punerea în practică a măsurilor de prevenire a abuzului şi a traficului ilicit de droguri, în corelare cu planurile de acţiune ale UE şi cu activitatea OEDT.

Cooperarea dintre Europol şi Eurojust (organism european pentru îmbunătăţirea cooperării judiciare în statele membre) reprezintă un important factor de succes şi trebuie încurajată. De asemenea, Europol desfăşoară activităţi complementare cu ale celorlalţi parteneri şi actori competenţi în materie cum sunt: Frontex, Centrul mixt de evaluare (Sitcen),  Oficiul european de luptă antifraudă (OLAF). De asemenea, colaborarea cu Interpol a înregistrat progrese importante.

Serviciile vamale joacă un rol de primă importanţă în lupta împotriva traficului ilicit de droguri. 

În ceea ce priveşte schimbarea rutelor de trafic ilicit de droguri este necesară o mai bună coordonare şi cooperare între statele membre. Un exemplu îl reprezintă înfiinţarea în Portugalia, în septembrie 2007, a Centrului maritim de peraţiuni şi analize – stupefiante (MAOC-N), ca rezultat al colaborării dintre 7 state membre ale UE (Spania, Irlanda, Franţa, Italia, Olanda, Portugalia şi Marea Britanie), cu participarea Europol.

Responsabilitatea controlului şi supravegherii frontierelor externe este de competenţa statelor membre, Frontex facilitând aplicarea măsurilor comunitare actuale şi viitoare cu privire la frontiere (fie că este vorba despre frontiere terestre, maritime sau cele referitoare la porturi sau aeroporturi) şi joacă un rol de primă importanţă în gestionarea integrată a frontierelor.

Fiecare ţară realizează un control activ al frontierelor interne, acordând o atenţie deosebită aşa-numitului turism pentru droguri. 

Frontex şi statele membre trebuie să se focalizeze pe afacerile care au legătură cu drogurile, în cooperare cu OLAF şi Europol.

Propunerile pentru viitor, prezentate în nota de evaluare cu privire la capitolul Reducerea ofertei arată că este important să fie tratate urgent următoarele probleme şi să se realizeze până la sfârşitul anului 2008, cel târziu: 

· Stabilirea de priorităţi şi obiective realiste, clare şi cuantificabile ce pot fi traduse în cei mai buni indicatori şi cele mai bune măsuri operaţionale.

· Identificarea şi evaluarea celor mai bune practici cu privire la aplicarea legii împotriva drogurilor.

· Focalizarea asupra acţiunilor ce dau rezultate realiste, măsurabile, rentabile şi cu cea mai mare eficienţă, şi, de asemenea, invitarea statelor membre de a continua să dea prioritate urmăririi infracţiunilor care au legătură cu consumul şi traficul ilicit de droguri, concentrându-se îndeosebi asupra infracţiunilor săvârşite cu violenţă.

· Sublinierea importanţei evaluării cotinue şi globale.

· Încurajarea tuturor organismelor şi agenţiilor UE de a respecta şi de a include în programele lor de acţiune toate aspectele Strategiei UE împotriva drogurilor 2005-2012.

· Intensificarea eforturilor pentru o coordonare mai eficientă între instituţiile de sănătate publică şi cele însărcinate cu aplicarea legii, precum şi între grupurile de lucru ale Consiliului.

· Încurajarea Grupului european operativ de lucru al şefilor de poliţie (PCTF) de a dezvolta mai mult proiectele COSPOL
, în special cele referitoare la droguri.

· Stimularea creării şi utilizării ECE.

· Încurajarea Europol şi OEDT de a asigura utilizarea optimă a canalelor existente pentru colectarea informaţiilor (cu privire la domeniul social, medico-legal, aplicarea legii) necesare exerciţiului de supraveghere a Planului de acţiune. O atenţie deosebită trebuie acordată politicilor bazate pe informaţii şi analize de înaltă calitate, precum şi evaluării pericolelor şi a riscurilor.

· Să se acorde PCTF un rol mai important, în ceea ce priveşte supravegherea şi coordonarea.

· Efectuarea unui studiu ştiinţific cu privire la costurile şi avantajele politicilor actuale de control al substanţelor narcotice.

· Construirea Strategiei UE privind drogurile 2005-2012 şi a textului Parlamentului European (iniţiativa provinciei Catania).

· Continuarea consolidării eficacităţii Europol. De comun acord cu parlamentele naţionale, Parlamentul European trebuie să încurajeze statele membre să-şi intensifice participarea la activităţile Europol.

· Încurajarea tuturor statelor membre de a valorifica mai mult şi mai bine noile posibilităţi de cooperare internaţională, acordând o atenţie deosebită acţiunilor comune, precum şi ECE, iar, pe de altă parte, stimularea adoptării rapide a unui proiect de decizie a Consiliului privind intensificarea cooperării transfrontaliere, în particular în ceea ce priveşte lupta împotriva terorismului şi a crimei transfrontaliere.

· Cu scopul de a optimiza lupta împotriva traficului de droguri, sunt necesare acceptarea şi încurajarea activităţii întreprinse în cadrul sistemului informaţional “SIS One 4all”
 şi a sistemului informaţional “SIS II”
, precum şi integrarea Tratatului Prüm
 în cadrul UE.

· Încurajarea Comisiei şi a statelor membre de a-şi îmbunătăţi tehnologia de detectare.

· Încurajarea Comisiei şi a statelor membre de a obţine cele mai bune rezultate în materie de împărţire a responsabilităţilor, cooperare, punerea în aplicare a activităţilor comune şi de coordonare în interiorul UE, a organismelor active în domeniul aplicării legii: Europol, Eurojust, Frontex, PCTF, Sitcen, Cepol
, OLAF.

· Încurajarea unui parteneriat şi a unei cooperări intense cu Interpol, ONUDC, Organizaţia mondială a vămilor (OMV), precum şi raţionalizarea grupurilor/iniţiativelor şi canalelor pentru cooperare.

· Invitarea statelor membre, precum şi a organismelor şi  autorităţilor UE, de a lua măsuri corespunzătoare pentru a împiedica obţinerea de beneficii rezultate din traficul ilicit de droguri, beneficii ce sunt utilizate apoi pentru finanţarea activităţilor de terorism internaţional. 

· Invitarea statelor membre, precum şi a organismelor şi autorităţilor UE, de a intensifica lupta împotriva infracţiunii de spălare a banilor, precum şi a infracţiunilor legate de droguri.

· Stabilirea urgentă a indicatorilor ce vizează evaluarea impactului pe care îl au proiectele finanţate de UE în ţările sau regiunile din afara UE.

· Anul 2008 este o dată-ţintă foarte importantă, care coincide cu sfârşitul actualului Program de scţiune UE cu privire la droguri, precum şi cu reevaluarea executării deciziilor luate cu ocazia Sesiunii speciale a Adunării Generale a Naţiunilor Unite privind Drogurile (UNGASS)
 din iunie 1998.

· Sprijinirea ţărilor din afara UE unde se cultivă droguri de a-şi spori căile de dezvoltare economică, departe de dependenţa de droguri rămâne o strategie logică şi necesară, dar dificilă, în măsura în care orientările UE şi ale Statelor Unite sunt divergente. Se recomandă elaborarea unui studiu privind valoarea adăugată clară ce ar rezulta dintr-o eventuală producţie şi comercializare oficială a drogurilor.

2.4  Cooperarea internaţională

Acest capitol cuprinde 11 obiective (obiectivele 28-38).

Obiectivul 28: adoptarea unor poziţii comune ale UE privind drogurile în foruri internaţionale.

Obiectivul 29: coordonarea şi promovarea Strategiei UE în materie de droguri.

Obiectivul 30: prezentarea deciziilor comune ale UE şi susţinerea altor decizii.

Obiectivul 31: formularea unei contribuţii a UE la evaluarea finală a implementării rezultatelor Sesiunii Extraordinare a Adunării Generale a ONU privind drogurile (UNGASS) din 1998.

Obiectivul 32: acordarea de sprijin ţărilor candidate şi ţărilor aflate în proces de stabilizare şi asociere.

Obiectivul 33: acordarea permisiunii ţărilor candidate de a participa la activitatea OEDT, Europol şi Eurojust.

Obiectivul 34: acordarea de asistenţă ţărilor europene vecine.

Obiectivul 35: supravegherea luării în considerare a aspectelor referitoare la droguri în stabilirea priorităţilor cooperării UE cu terţe ţări/regiuni.

Obiectivul 36: intensificarea eforturilor de implementare a sancţiunilor legale, în cadrul ţărilor care nu fac parte din Uniunea Europeană şi în special ţărilor producătoare şi regiunilor situate pe rutele de trafic.

Obiectivul 37: continuarea şi dezvoltarea unui angajament politic activ al UE cu terţe ţări/regiuni.

Obiectivul 38: îmbunătăţirea coerenţei, vizibilităţii şi eficienţei ajutorului acordat ţărilor candidate şi terţelor ţări/regiuni.
În ceea ce priveşte cooperarea internaţională, în nota de evaluare se menţionează faptul că s-au înregistrat unele progrese cu privire la procesul de coordonare dintre UE şi Comisia ONU pentru Droguri şi Substanţe Narcotice, însă cooperarea cu ONUDC poate fi îmbunătăţită.

Plecând de la Raportul UNGASS, Statele membre şi Comisia ONU pentru Droguri şi Substanţe Narcotice trebuie să continue îmbunătăţirea contribuţiei lor la procesele de evaluare şi monitorizare a programelor naţionale de combatere HIV/SIDA. 

2.5  Informarea, cercetarea şi evaluarea

Acest capitol cuprinde 8 obiective (obiectivele 39-46).

Obiectivul 39: furnizarea de date fiabile şi comparabile privind principalii indicatori epidemiologici.

Obiectivul 40: furnizarea de informaţii fiabile privind situaţia drogurilor.

Obiectivul 41: realizarea unei informări clare privind noile tendinţe şi modele de consum al drogurilor, precum şi a caracteristicilor pieţelor de droguri.

Obiectivul 42: elaborarea unei estimări asupra cheltuielilor publice legate de droguri.

Obiectivul 43: promovarea cercetării în domeniul drogurilor.

Obiectivul 44: crearea unor reţele de excelenţă de cercetare în domeniul drogurilor.

Obiectivul 45: evaluarea continuă şi de ansamblu.

Obiectivul 46: continuarea evaluării reciproce a sistemelor de aplicare a sancţiunilor legale în ceea ce priveşte drogurile în statele membre.

În legătură cu informarea, cercetarea şi evaluarea, în nota de evaluare se fac următoarele propuneri:
· În anul 2008, OEDT sărbătoreşte cea de-a 15-a aniversare, ceea ce reprezintă o ocazie de analiză aprofundată a performanţelor sale calitative şi cantitative – transparenţa activităţii, fluxul de informaţii ce trebuie să caracterizeze activitatea acestei agenţii a UE –, dar şi perspectivele în ceea ce priveşte reţeaua de culegere a datelor, care include OEDT şi Punctele focale naţionale Reitox.

· Pentru a putea defini obiectivele Planului de acţiune 2009-2012 este necesar să se realizeze un studiu independent, pe baza indicatorilor OEDT din anul 2002 şi a dezvoltărilor ulterioare, cu privire la disponibilitatea, accesibilitatea, validitatea, fiabilitatea şi comparabilitatea la nivel european, deci implementarea tuturor celor 5 indicatori epidemiologici cheie, printre alţi indicatori.

· Viitorul Plan de acţiune trebuie să acorde un loc important institutelor şi reţelelor de cercetare, în special din domeniul prevenţiei şi cercetării biomedicale.

· Îmbunătăţirea difuzării publicaţiilor OEDT printre profesioniştii abilitaţi în interiorul noilor state membre.

3.  CONCLUZII
Nota de evaluare a prezentat situaţia privind punerea în aplicare a Strategiei europene de luptă împotriva drogurilor şi a Planului de acţiune pentru perioada 2005-2008, apreciind că este necesară aprofundarea examinării şi cercetării acestui subiect.

Au fost elaborate propuneri, recomandări pentru viitor, luând în considerare evaluarea şi documentele competente precedente şi, de asemenea, concluziile Raportului Catania asupra rezultatelor Planului de acţiune precedent.

Se apreciază că Parlamentul European va utiliza din plin în anul 2009 evaluările anuale ale Planului de acţiune cu privire la droguri şi, în special, Comunicarea cu privire la viitorul Plan de acţiune al UE contra drogurilor (2009-2012).

� Situaţia drogurilor în Europa – Raportul anului 2007 – Observatorul European pentru Droguri şi Toxicomanie


� Forum multidisciplinar de cooperare interministerială împotriva abuzului şi traficului de stupefiante


� Furnizează OEDT, în fiecare an, câte un raport privind situaţia naţională a drogurilor în ţările respective. Aceste rapoarte reprezintă surse deosebit de valoroase pentru OEDT, alături de altele, pentru redactarea raportului anual


� Cultură realizată fără a fi plantată în pământ


� Pilonul privind cooperarea poliţiei şi cea judiciară în materie penală. Primul pilon este pilonul Comunităţilor Europene, iar cel de-al doilea pilon este pilonul politicii externe şi de securitate comune (PESC)


� Este un instrument multilateral de aplicare a legii, ce îşi desfăşoară activitatea sub coordonarea şi sprijinul PCTF. Scopul acestuia este de a obţine rezultate operaţionale concretizate în arestarea infractorilor periculoşi şi anihilarea organizaţiilor şi reţelelor criminale şi teroriste, totodată, asigurându-se că autorităţile competente ale statelor membre se folosesc de sprijinul Europol, în special de dosarele analitice de lucru (AWF-uri)


� Sistem informaţional stabilit pentru ţările ce fac parte din spaţiul Schengen


� Sistem informaţional Schengen din a doua generaţie


� Tratatul Prüm a fost semnat la 27 mai 2005 de 7 State membre UE: Belgia, Germania, Spania, Franţa, Luxemburg, Olanda, Austria. Tratatul urmăreşte îmbunătăţirea accesului la informaţii în cooperarea transfrontalieră, pentru atingerea obiectivelor următoare: combaterea terorismului, a infracţiunilor majore, imigraţia ilegală


� Are drept obiectiv sprijinirea formării transfrontaliere a ofiţerilor de rang înalt din poliţie, prin îmbunătăţirea şi consolidarea cooperării între institutele şi organizaţiile naţionale din domeniu. De asemenea, urmăreşte să dezvolte o abordare europeană integrată a problemelor transfrontaliere cu care se confruntă Statele membre în următoarele domenii: lupta împotriva criminalităţii, respectarea legii, ordinii şi securităţii publice 


� Raportul UNGASS reprezintă unul din angajamentele ţărilor membre ale ONU care au semnat în anul 2001 Declaraţia de Angajament a Sesiunii Speciale a Adunării Generale a ONU pentru HIV/SIDA

